
Narva Linnavolikogu 25.11.2010 otsuse nr 160
„Projektis «Narva ja Ivangorodi kaldapealsete ajaloolise kaitseala 

integreeritud arendamine II etapp» osalemine, omafinantseeringu 

kinnitamine ja sildfinantseerimise lubamine“ 
muutmine
1. Asjaolud ja menetluse käik
25.11.2010.a. võttis Narva Linnavolikogu vastu otsuse nr 160 „Projektis «Narva ja Ivangorodi kaldapealsete ajaloolise kaitseala integreeritud arendamine II etapp» osalemine, omafinantseeringu kinnitamine ja sildfinantseerimise lubamine“. Projekt on heaks kiidetud Euroopa naabrus- ja partnerlusinstrumendi (ENPI) Eesti-Läti-Vene piiriülese koostöö programmi poolt ja 17.01.2012.a. on allkirjastatud finantseerimisleping.
Vastavalt Est-Lat-Rus programmi tingimustele peab omafinantseering moodustama vähemalt 10% eelarvest. Seoses partnerite eelarve muutumisega on vähenenud projekti kogueelarve, mis moodustab tänaseks 1 742 338,67 eurot. Vastavalt finantseerimislepingule moodustab Narva linna osa projekti eelarvest 631 025,99 eurot. 10% sellest on 63 103 eurot. Muudetavas otsuses on aga investeeringu-projekti omafinantseeringuks märgitud 91 000 eurot, mis nüüd väheneb 63 103 eurole.
Enne finantseerimislepingu sõlmimist tuli teostada suuremahulisi eeltöid. Seetõttu pikendati lepingu  allkirjastamise tähtaega 2011. aasta IV kvartalini. Sellega seoses on muutunud projekti teostamise tähtaeg. Uue tähtaja järgi projekti tegevusi teostatakse perioodil 2012-2014. Samuti on korrigeeritud omafinantseeringu ja sildfinantseeringu summasid vastavalt projekti teostamise uuele perioodile.
Narva Linnavolikogu 25.11.2010.a. otsuses nr 160 on rahasummad väljendatud Eesti kroonides. Kuna 01.01.2011.a. võeti Eestis seadusliku maksevahendina kasutusele euro, on vaja muuta Narva Linnavolikogu otsuses sisalduvat viidet Eesti kroonile. Vastavalt kohaliku omavalitsuse üksuse finantsjuhtimise seadusele (KOFS) võib kohalik omavalitsus alates 01.01.2012.a. võtta pikaajalisi rahalisi kohustusi ilma Rahandusministeeriumi kooskõlastuseta.
Ülaltoodud põhjustel tuleb muuta Narva Linnavolikogu 25.11.2010 otsuse nr 160 punkte 3.2, 3.3 ja 3.4.
Kohaliku omavalitsuse korralduse seaduse (KOKS) § 37 lõike (lg) 2 lause 2 järgi on arengukava ja eelarvestrateegia aluseks kohaliku omavalitsuse üksuse eelarve koostamisel, kohustuste võtmisel ja investeeringuprojektide kavandamisel. Kohaliku omavalitsuse üksuse finantsjuhtimise seadusest (KOFS) tulenevalt rakendatakse eelarvestrateegia koostamise kohustust alates 01. jaanuarist 2012. a., mis tähendab, et omavalitsustel tuleb eelarvestrateegiat asuda koostama hiljemalt 2012. aastal ja juba 01. oktoobriks 2012. a. peab see strateegia olema vastu võetud. Seega alates 2013. aasta linnaeelarve koostamisest peab eelarve koostamise ja investeeringute kavandamise aluseks olema nii arengukava kui ka eelarvestrateegia. 2012. aasta linnaeelarve puhul piisab investeeringuprojektide kavandamisel ja pikaajaliste kohustuste võtmisel arengukavast.
KOFS § 38 lg 1 võimaldab kohaliku omavalitsuse üksusel võtta laenu, emiteerida võlakirju, võtta kapitalirendi- ja faktooringukohustusi ning kohustusi teenuste kontsessioonikokkulepete alusel ainult investeeringuteks, osaluste, aktsiate, osade ja muude omakapitaliinstrumentide omandamiseks, KOFS § 37 lg-s 2 nimetatud laenude andmiseks ning KOFS § 34 lg 2 p-des 1-3 ja 7 nimetatud võlakohustuste tasumiseks. 

Projekti „Narva ja Ivangorodi kaldapealsete ajaloolise kaitseala integreeritud arendamine II etapp“ elluviimine vastab Narva Linnavolikogu 26.09.2007. a määrusega nr 36 kinnitatud ning viimati Narva Linnavolikogu 08.09.2011. a määrusega nr 7 muudetud „Narva linna arengukava 2008-2021“ tegevuskava visiooni 2 (Narva on Läänemere riikide regioonis tuntud kui dünaamiliselt arenev, multikultuurne, mugav ja turvaline linn) strateegilise eesmärgi 2.1 (Linna maine on parandatud) tegevussuuna 2.1.2 (Luua Läänemere riikide regioonis arenenud ja efektiivne rahvusvaheliste sidemete ja koostöö võrk) ülesande 2.1.2.5 (Piiriülese koostöö arendamine) punktile 175 (Narva ja Ivangorodi promenaadide väljaehitamine).

KOFS § 28 lg-d 2 ja 3 sätestavad, et valla- ja linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud. Valla- ja linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega võetakse KOFS § 34 lg-tes 2 ja 7 nimetatud kohustusi, antakse laenu või tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel. Seega keelab KOFS § 28 lg 3 linnavalitsusel ja selle allasutustel võtta kohustusi, mis nõuavad väljaminekuid järgmistel eelarveaastatel, v.a juhul, kui see on eelarvestrateegiaga kooskõlas ja volikogu on andnud selleks loa. Tulevikus väljaminekuid nõudvaid lepinguid sõlmitakse alati volikogu volituse alusel. Nimetatud säte ei piira KOKS § 22 lg 1 p-i 8 toimet, mis annab volikogule õiguse otsustada ka eraldiseisvalt (väljaspool eelarvemäärust) laenude või muude kohustuste võtmist.
KOFS § 34 sätestab netovõlakoormuse ülemmäära. Narva Linnavalitsuse Rahandusameti arvutuste kohaselt ei ületata käesoleva otsusega võlakoormuse lubatud piirmäärasid.
Käesoleva otsuse vastuvõtmiseks on nõutav Narva Linnavolikogu koosseisu häälteenamus (KOKS § 45 lg 5). 

2. Õiguslikud alused

Haldusmenetluse seaduse (HMS) § 64 lõike (lg) 1 kohaselt haldusakti kehtetuks tunnistamise kohta sätestatut kohaldatakse ka haldusakti muutmisele. Vastavalt HMS § 64 lg-le 2 haldusorgan otsustab haldusakti muutmise kaalutlusõiguse kohaselt, kui seadus ei keela haldusakti muuta või ei kohusta haldusakti muuta. HMS § 68 lg 2 järgi haldusakti muutmise otsustab haldusorgan, kelle pädevuses oleks haldusakti andmine muutmise ajal. Kooskõlas HMS § 70 lg-ga 1 vormistatakse haldusakti muutmine iseseisva haldusaktiga, mille kohta kehtivad kõik tavalisele haldusaktile kohaldatavad nõuded. 

Kohaliku omavalitsuse korralduse seaduse (KOKS) § 22 lõike (lg) 1 punktide (p-de) 1 ja 8 kohaselt kuulub linnavolikogu ainupädevusse linnaeelarve vastuvõtmine ja muutmine ning laenude võtmine, võlakirjade emiteerimine, kapitalirendi- ja faktooringukohustuste võtmine ning kohustuste võtmine kontsessioonikokkulepete alusel. Vastavalt Narva Linnavolikogu (NLvK) 29.06.2000. a määrusega nr 36/16 kinnitatud „Narva linna põhimääruse“ punktile 4.4.14 kuulub laenude ja teiste varaliste kohustuste võtmine Narva Linnavolikogu pädevusse.
3. Otsus
Muuta Narva Linnavolikogu 25. novembri 2010. a otsuse nr 160 „Projektis «Narva ja Ivangorodi kaldapealsete ajaloolise kaitseala integreeritud arendamine II etapp» osalemine, omafinantseeringu kinnitamine ja sildfinantseerimise lubamine“ punkte 3.2, 3.3 ja 3.4. ning sõnastada need alljärgnevalt:

3.2. Kinnitada projekti omafinantseeringuks aastatel 2012-2014 kokku kuni 63 103 eurot.
3.3. Narva Linnavalitsusel võtta laenu punktis 3.2 nimetatud omafinantseeringu katmiseks aastatel 2012-2014 järgmiselt: 2012. aastal kuni 40 144 eurot; 2013. aastal kuni 22 049 eurot; 2014. aastal kuni 910 eurot.

3.4. Narva Linnavalitsusel võtta laenu sildfinantseeringu katmiseks aastatel 2012-2014 kokku kuni 407 348 euro ulatuses järgmiselt: 2012. aastal kuni 200 720 eurot; 2013. aastal kuni 198 440 eurot ja 2014. aastal kuni 8 188 eurot.
4. Rakendussätted
4.1. Otsus jõustub seaduses sätestatud korras.

4.2. Otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavaks tegemisest arvates.

